Pa vas ná hy glo vier kinders vermoor | Maroela Media
Pa vas ná hy glo vier kinders vermoor
Die polisie in Limpopo het Dinsdagaand 'n 50-jarige man in hegtenis geneem in verband met die moord op sy vier kinders.
Die verdagte is in Ga-Pasha by Mecklenburg naby Burgersfort in hegtenis geneem, het brig. Motlafela Mojapelo, polisiewoordvoerder, gesê. "Hy sal op vier aanklagte van moord tereg staan wanneer hy Donderdag in die Mecklenburg-landdroshof verskyn."
Volgens Mojapelo is die man in hegtenis geneem nadat die motor waarin hy en 'n onbekende persoon gery het, voorgekeer en van die pad af getrek is.
Lt.genl. Khehla John Sitole, nasionale polisiekommissaris, het die spoedige inhegtenisneming van die verdagte verwelkom.
Die pa het na bewering Maandagmiddag die voertuig wat die kinders van die skool af vervoer, voorgekeer. Die bestuurder van die voertuig ken die man en het toegelaat dat hy die kinders saam met hom neem, het Mojapelo gesê.
Dinsdagoggend het die man aan 'n buurman gesê dat die kinders, Katlego (9), Joyce (7), Tshepo (5) en Adel (3), vermoor is. Hy het ook aangedui waar hulle liggame gevind sou word en het oënskynlik daarna verdwyn.
Die polisie is na dié plekke. Katlego, Joyce en Tshepo se liggame is saam aangetref. Klein Adel se liggaam is sowat 3 km verder van dié toneel gevind.
"Drie van die kinders het steekwonde gehad. Die jongste het oop wonde gehad," het Mojapelo gesê.
"Die motief vir die moorde is in dié stadium nog onbekend."
Lt.genl. Nneke Ledwaba, provinsiale polisiehoof, het gisteroggend self die tonele besoek en die moorde ten sterkste veroordeel, des te meer omdat dit vermoedelik gepleeg is deur iemand wat veronderstel was om die jong kinders te beskerm.
In die nuus Limpopo SAPD Senyatsi Lucas Phasha
Die satan loop rond soos 'n brullende leeu…
Siestog, dink net die angs wat die kinders moes beleef. Sjoe die wreedheid om jou eie kinders te vermoor.
Verskoon my van watter spesie is doe afkomstig. Mens en Vader is dit nie
Ek huiwer om dit te verstaan, dis tien teen een, weer n gesins twis met die vrou, en om haar by te dam word die kinders koelbloedig vermoor… geen genade, geen gevoel, geen berou..
Arme kindertjies. my hart is so seer om die te lees. kom van die skool , pa kom haal hulle… en vermoor hulle. kan net dink hoe vreesbevange hul moes wees. Rus in vrede ou kleine kindertjies. Julle is nou vry van pyn, lyding en hartseer. mag daai gemors in die tronk vrot!